정조 5년
辛丑六月二十二日辰時。上御明政殿。親臨都政入侍時。行都承旨嚴璹。左承旨徐有防。右承旨李在學。左副承旨金尙集。右副承旨趙時偉。同副承旨李憲默。記事官吳泰賢。假注書趙衍德。事變假注書姜彙鈺。記事官文采五李集斗。以次侍立訖。上具翼善冠袞龍袍。乘輿出賓陽門。降輿詣明政殿。仍殿座後。上曰。吏兵批堂郞。竝爲入侍。衍德承命出傳。兼吏曹判書洪樂性。參議沈念相。正郞李時秀。假郞廳孫碩周。兵曹判書李性源。參判鄭一祥。參議李晉圭。參知兪恒柱。正郞李䕫李益運洪文泳洪光一。佐郞李秀夏林濟遠。金孝眞柳河源。以次進伏。上曰。兵判改服以入。性源承命退出。解戎服還入進伏。仍啓曰。本曹郞廳。有難盡參。何以爲之。上曰。盡參。可也。樂性啓曰。今日都政事。本曹堂上。不可不備。參判李敬養。卽爲牌招。同參政事。何如。上曰。依爲之。仍命曰。吏曹參判李敬養。牌招參政事。出榻敎樂性又啓曰。今此都政。書役浩煩。假郞廳五員。加差進參。何如。上曰。依爲之。出擧條假郞廳張漢喆安濟元金興弼白處玄金命彦仕進。樂性又啓曰。四館陞出六品之時。有九處講後遷轉之規。而承文院褒貶。如或有故過限。則四館積滯。不可不慮。故自前雖未經九處講。亦有陞六之規矣。今春夏等褒貶。不得爲之故。當出六品者。未免積滯。依例遷轉。何如。上曰。依爲之。出擧條樂性又啓曰。守令多窠。今當差出。而未準朔禁軍將及營將邊將虞候中軍守令察訪都事。竝擬。何如。上曰。依爲之。出擧條樂性又啓曰。今都目大政。各歧仕滿應遷者。相避及未準朔監察禁府都事。戶曹刑曹工曹漢城府平市署五部都事。各司久任。時推人員。竝擬。何如。上曰。依爲之。出擧條性源啓曰。永宗僉使城津僉使。今當差出。而擬望之人乏少。未準朔禁軍將。竝擬。何如。上曰。依爲之。出擧條性源又啓曰。訓鍊正。今當差出。而擬望之人乏少。自前有二望擬入之例。今亦以二望擬入。何如。上曰。依爲之。出擧條性源又啓曰。營將及統虞候兵虞候。今當差出。而擬望之人乏少。未準朔守令。竝擬。何如。上曰。依爲之。出擧條性源曰。部將守門將。方有十二窠矣。以西北人擬差事。旣有成命。而六道武士。姑未上來。何以爲之。上曰。當下傳敎矣。仍問曰。西北武士。幾何上來乎。性源對曰。咸鏡道。則上來者爲七十一人。而有薦出身者只一人。無薦人則取才後入格人。可當擧擬望矣。上曰。何間當盡數上來乎。性源曰。永興武士。已爲先來。他邑則連次上來。黃海道則黃州獨先上來。平安道則全不來到矣。上曰。若以先來者。先爲取才。則似有難便之端矣。性源曰。然矣。仍退政次。賤臣金鯉吉。以假注書召入進伏。趙衍德退出。吏曹參判李敬養承牌進伏。上曰。吏兵批先出一度。可也。仍命曰。在外及史局進去。有實病春秋館堂上許遞。今日政差出。出榻敎又命曰。在外臺諫許遞。今日政差出。出榻敎又命書傳敎曰。守令之職。顧不重歟。寬予九重之憂。字我百里之民。藉或人器不稱。必使民邑受困。毋或規規於資歷。毋或營營於顔私。爲官擇人。惟人是取。豈不爲公私之幸。粵若邊將。爲任不輕。殘堡薄鎭。莫不有關防之責。久勤之制。縱難擺脫。排擬之方。寧患適宜。皆在銓臣裁量取捨之如何矣。甄復之窠。初仕之除。無論蔭武。亦須十分精遴。去冬大政。以庶類收錄事。筵敎不啻叮嚀。而伊後注擬。未見奉行之效。昨夏大政。又以文參上。排闕陞敍。武參上。循階移遷。亦有受敎。文武之淹於見職。久未疏通。反不若無定式之時。居銓者違負至意。抑云不細。咨爾居銓之臣。莫以此敎看作備例。必須惕念事。申飭兩銓。又命書傳敎曰。向以遐方武士之不得沾官。屢勤飭敎。今番都政。須有別般聳動之擧。可責實效。三南兩西北關松都人。果已搜訪準擬乎。以此意。另飭西銓。又命書傳敎曰。嶺南。以鄒魯之鄕。絃誦遺俗。迄今未沫。本道文武出身暨蔭路通仕者。至於幾百人之多。而近年以來。勿論顯職漫任。未曾通擬一人。未能甄敍一窠。大是朝廷之羞恥。旣往姑且恕之。今政又復如前踏襲。秉銓之臣。焉得免不職之失。爲先嚴飭銓曹。又命書傳敎曰。褒啓準考守令。依例敍用。淸白吏立節人子孫軍功人。亦爲調用事。申飭銓曹。又命書傳敎曰。以侍從堂上堂下無故人之無端見枳。厥數夥然。向於重臣金鍾秀秉銓時。有上下酬酢。至令抄出列錄。以爲次次振淹之地。伊後居銓者。又復抛置至此。此無關於隄防。無閡於激揚。特因姑息之俗。徒致遷延之歎。不欲爲者。固無加損。未見擬者。獨無紆菀。大抵銓選復舊。實非本意。旣復之後。要令事事修擧。比長望參議兩司郞官之時聲績。必須倍蓰。或可爲目前聳人觀聽之資。奈之何蔑效無味。若是之甚也。向所云云之弊。亦非銓堂銓郞溺職之罪乎。每歲夏冬都目。係是朝家大政。尤合聚精淬勵處。爲先以此意。嚴飭東銓。上曰。吏兵批先擬一望以入。兩銓及實郞廳進伏。上曰。銓選復舊。非予本意。向與領相府事。有所云云矣。近見銓選。徒循舊套。無激揚之效。此予所以屢下飭敎。庶無至空言之歸者也。當此極暑。予之親政。匪爲遊豫。其須體此意。諸臣承命而退。上命書傳敎曰。洪守榮闋服後。卽除殿官。仍令入覲慈宮。此奚但仰慰慈心。誠欲遵守家法也。蓋我朝家法。凡於近戚之家。務盡敦敍之義。主家親屬之名係屬籍者。歲時朔望。必皆通謁。著爲故事。仍成不易。彼靑恩家事。不可比方於今日。而我先王在宥之時。時節頒宣。猶且未之停焉。小子嗣服。迄此遵用不徒是也。以趙時溥事。向已提諭。服紀親屬。正似此人地處。時溥之黽勉承當者。守榮獨敢逡巡乎。一番承候之後。更勤飭敎。不啻幾次。而全然違逋。無意知變。渠以微官末品。特敎之下。焉敢乃爾。豈其奉朝令畏君命之心。不若時溥而然乎。令畿營另加嚴飭。使之以時承候慈宮。付職已過六年。亦有他戚家旁照之例。今日政。六品職遷轉。以存事體。日前筵中。有豐陵府院君奉祀孫調用之命。大抵甲申以後。事面自異。府院君家。不可無通籍之人。亦不可闕起居之禮故耳。且時溥身死之後。本家宜有時溥之代。亦令今日政。依筵敎。相當窠調用。又以金龍柱事言之。自年前屢番辭敎矣。洪趙兩家。尙以外氏之故。有是甄錄之擧。則慈殿近親之方在可仕之列者。尤宜收用。且聞龍柱筮仕。又近十年云。今日政。一體六品窠調用。噫。惟玆之敎。出於義自義恩自恩之意也。不幸世變層生。三家各干一事。古有是否。寧不駭憤。欲嚴隄防。則不可無是敎。欲明義理。則亦不可無是敎。萬有一怪鬼之徒。妄生覬覦。竊冀僥倖。謂予意之或弛。謂大義以可眩。則惟予權綱不墜。關石自在。察幾而逆折。隨露而痛懲。特是一轉移間事耳。何恤於是。何恤於是。欲望中外。曉然知予本意。故於紙末。復有此云然之敎。竝須知悉。又命書傳敎曰。纔以嶺人收用事。有所飭敎矣。此承宣。先正遺裔。舊時宮僚。出身已過三十年。陞資又近二十年。且是嶺外人。今番差除。意豈徒然。迨此上京之時。欲令盡秩而歸。問其年。將至七十。此等人。合施陞擢之政。承旨李憲默。今日政。二品窠備擬。無致言歸無實之歎。吏批。以憲默同知末望以入。上落點於憲默。仍命肅拜。而又命左副承旨金尙集曰。爾其隨出。品帶金圈等物。得而與之。使卽謝恩。上曰。同副承旨申應顯牌招。出榻敎上命銓臣曰。今番政。必善爲之。樂性曰。旣承傳飭。又承辭敎。敢不悉心奉行。性源曰。北道武士之多爲上來者。何以爲之。上曰。彼七十餘人。可使空來空歸乎。又不可使之久淹此地。而今方開政。且闕庭不可試射。何以則可也。性源曰。無故退去。則必多落莫矣。姑爲留待事。分付。何如。上曰。依爲之。仍命訓將曰。彼有頭目否。卿出于正門。其中有才及各其能詢入。訓將具善復承命出去。詳問以奏。上命書傳敎曰。西北別付料試射之規。自昔已然。況聞近因兵曹公文。北路武士。多有上京者云。今則都政。不但已過。頃是無薦之類。雖欲敍用。其勢末由。皆將空來空往。明日西北別付料軍官試射時。一體待令事。分付。賤臣承傳敎將出。上曰。生疎注書。不可傳命。使鍊熟者出去。事變注書姜彙鈺乃出。上曰。新除授臺諫。待下批牌招察任。出榻敎吏批。以朴存源首擬古阜郡守。以李益燦首擬谷城縣監望以入。上曰。此人曾爲兩邑宰。皆以中考遞。今復以首望擬入乎。仍下傳敎曰。谷城古阜。若非別有成績之人。難責剸理。而近來銓官。不能爲官擇人之故。貶罷啓罷。必在此兩邑。以是纔作蔭窠。而況於今日大政筵敎。何等辛勤。則所擬者非應避。則年滿之人也。其他諸擬。未見其擇人。惜乎。銓官之不副予勤諭之至意。吏曹判書洪樂性。從重推考。此望筒勿施。又命曰。吏曹參判參議執筆郞廳。倂推考。出榻敎上曰。親政時。注書尙瑞院官員。依例陞六。出榻敎上暫御小次。左承旨徐有防。事變注書姜彙鈺。入侍進伏。上曰。注書出去。持吏批政望入來。兵批則兵房承旨持入。彙鈺承命出。與趙時偉持吏兵批政望。還入進伏。上曰。昌城府使望。只政副擬以入。彙鈺承命出。上命承旨亦退。上還御殿座。上曰。吏批政望。催促以入。上見吏曹假郞廳。多不在位。下敎曰。郞廳等何處去乎。擅自出去。事甚駭然。事過後拿處。碩周曰。假郞廳輩。爲食代出去矣。上曰。吏曹假郞廳孫碩周。先汰後拿。其餘假郞廳。事過後拿處。出榻敎吏批。以柳星漢擬持平末望以入。上曰。星漢之罪甚重。其所解歸。以其年久而恕之也。大是寬典矣。夫闕庭拔劍。卿等以爲如何。下隷悍毒。實是星漢之罪也。前日筵中。有以此事語者。予已痛言其不可矣。今以通淸望擬入乎。便是使後來復有此拔劍之擧也。銓郞。何其放恣無已。此果出於公議乎。私意乎。前則不待予言。皆請照律。而今則急急於通淸。此何擧也。銓郞自前工於謀身。豈不慨然乎。旣不能南遷北走。則不宜如是。不宜如是。仍命曰。參政銓郞。爲先下義禁府。拿問定罪。出榻敎同義禁速往本府。嚴訊以聞。兼同義禁鄭一祥。請爲捧招。上曰。依爲之。上曰。今日政旣無銓郞。則事當姑停。其細究前例以來。上曰。參政吏曹堂上。竝罷職。出榻敎前參判金夏材敍用。出榻敎吏曹三堂上。前望單子入之。出榻敎落點後。仍命曰。新除授銓官。倂牌招。出榻敎吏曹判書李衍祥。參議鄭志儉。違牌不進。上曰。吏曹判書更爲牌招。參議只推。一體牌招。出榻敎上曰。都目政事。退行於再明日。出榻敎上乘輿還宮。暫駐于明政殿後殿。仍命曰。兵房承旨入侍。又命曰。訓鍊大將入侍。賤臣承命出。與趙時偉具善復。趨入進伏。上曰。彼遠方武士。旣已上來。以此以彼間。似當有試才之道。仍命書傳敎曰。西北別付料軍官試射。明日設行。試官。參考前例擬入。又命曰。明日殿座時。門路。由永肅門拱北門。出榻敎上遂入大內。諸臣口傳問安訖。以次退出。